- Hindi News
- National
- साहब! बच्चों की परीक्षा चल रही है और बिजली कंपनी ने उतार लिए ट्रांसफार्मर
साहब! बच्चों की परीक्षा चल रही है और बिजली कंपनी ने उतार लिए ट्रांसफार्मर
बिजली, पानी, इलाज व जमीन की समस्या लेकर जनसुनवाई में पहुंचे लोग
भास्कर संवाददाता | श्योपुर
कलेक्टोरेट श्योपुर में मंगलवार को जनसुनवाई के दौरान लोग बिजली, पानी इलाज और जमीन संबंधी समस्या लेकर पहुंचे। मामलों में सुनवाई कर कलेक्टर ने निराकरण के निर्देश दिए हैं। खिरखिरी गांव से आए ग्रामीणों ने आवेदन देकर कहा कि इस समय बच्चों की बोर्ड परीक्षा चल रही है। बिजली कंपनी के अधिकारी-कर्मचारी आए और गांव का ट्रांसफार्मर उतारकर ले गए। जिससे बच्चों की पढ़ाई प्रभावित हो रही है। कलेक्टर ने बिजली कंपनी के महाप्रबंधन को निर्देश दिए हैं कि परीक्षा पूरी होने तक ट्रांसफार्मर को फिर से लगाएं।
वहीं कृष्णा सिंहल ने बेटे आकाश सिंहल के इलाज की गुहार लगाई। सीएमएचओ डॉ. एनसी गुप्ता को निर्देश दिए हैं कि बच्चे का जिला अस्पताल में जांच कर इलाज किया जाए। गंभीर बीमारी पर मुख्यमंत्री स्वेच्छानुदान का प्रकरण बनाकर भेजें। आकाश को फेंफडों में पानी भरने संबंधी बीमारी है। इलाज शिवपुरी में चल रहा है।
रघुनाथपुर से आए किसानों ने बताया कि वे नहर की 80, 85 चेन क्षेत्र में उनके खेत हैं। 15 फरवरी से उन्हें माइनर में पानी नहीं मिल रहा है। इस कारण फसल में दूसरा पानी नहीं लगा है। फसल सूख रही है। जल संसाधन के कार्यपालन यंत्री को निर्देश दिए हैं कि मौका मुआयना कर पानी खोलें। पानड़ी गांव की महिलाओं ने नए हैंडपंप खनन की मांग की।
ग्राम गलवानी तहसील वीरपुर निवासी गीता आदिवासी व मुन्नी पुत्री भजन ने बताया कि उनकी 12 बीघा भूमि पर ढोढर निवासी तेजा सिंह ने कब्जा कर लिया है। जमीन भूदान पट्टे पर मिली थी। एसडीएम विजयपुर को कार्रवाई करने के निर्देश दिए हैं। कराहल के ग्राम गोरस की एक दर्जन से अधिक महिलाओं ने जमीन के पट्टे मांगे हैं। बरोली गांव में मदनू जाटव की 10 बीघा भूमि से कब्जा हटाने की कार्रवाई भी विजयपुर एसडीएम करेंगे।
tgl_Latn sot_Latn hin_Deva hin_Deva hin_Deva san_Deva hin_Deva hin_Deva hin_Deva hin_Deva